बिहार विधान सभा में नेता प्रतिपक्ष तेजस्वी ने एक सवाल के जवाब में कहा कि “घर पर बैठने, या हाथ पर हाथ धरे रहने से चीजें नहीं बदलतीं. लोगों में जागरूकता लाने के लिए और सरकार के निकम्मेपन और नाकारेपन को झकझोड़ने के लिए मैदान में आना पड़ता है, लिहाजा हमने फैसला किया कि अब सड़कों पर आना ही पड़ेगा”. यह पूछे जाने पर कि मुजफ्फरपुर शेल्टर होम बलात्कार कांड के मामले पर आपके दबाव के सामने नीतीश सरकार लगातार झुकती गयी. आपने दबाव डाला कि सीबीआई जांच हो. सरकार को मजबूर होना पड़ा. आपने कहा कि सुप्रीम कोर्ट या हाईकोर्ट के जज की मॉनिटरिंग में जांच हो, सरकार फिर झुकी. इतना ही नहीं आपने फिर मांग की कि समाज कल्याण मंत्री को हटाया जाये नतीजनत उन्हें जाना पड़ा. क्या ऐसी उम्मीद थी कि नीतीश सरकार एक एक कर आपके आंदोलन के सामने झुकती चली जायेगी? इस सवाल के जवाब में तेजस्वी ने कहा- बिहार में राक्षस राज है. हर दिन हत्या बलात्कार की घटना घट रही है. नीतीश कुमार आपराधिक चुप्पी साधे रहते हैं. यहां राक्षस राज है. हमने तय किया कि उनकी आपराधिक चुप्पी न सिर्फ तोड़वा के दम लेंगे, बल्कि हम उन पर जनदबाव बनायेंगे और जनता को उनकी सच्चाई बता कर उनकी क्रूरता को बेनकाब करेंगे. इसी लिए हमने फैसला किया कि अब यह लड़ाई राष्ट्रीय स्तर पर ले जानी है. हमने फैसला किया कि दिल्ली के जंतर-मंतर पर धरना देंगे. हमारे पास मात्र दो दिन( बल्कि 38 घंटे) थे. हमने तय किया कि, चूंकि यह मुद्दा राजनीतिक नहीं है इसलिए इसे गैरराजनीतिक आंदोलन की शक्ल देंगे. चूंकि यह मामले इतना गंभीर और संवेदनशील था कि सब साथ आ गये( राहुल, केजरीवाल, सीताराम येचुरी, डी राजा, कन्हैया कुमार, तृणमूल कांग्रेस के नेता आदि). दूसरी तरफ युवाओं में इस शर्मनाक कांड के बाद जबरदस्त आक्रोश था. पूरा जंतर मंतर लोगों से पट गया. विभिन्न राजनीतिक दलों को एक मंच पर लाना चुनौतीपूर्ण था लेकिन इस मुद्दे के महत्व को आभास सबको था, सो सब आ गये.